تورکیه‌ده ژوئن ین 24-ده کئچیریلن پرزیدنت و پارلامنت سئچکی‌لری‌نین نتیجه‌لری معلوم اولوب.
سئچکی‌لره میللیتچی حرکات پارتیسی (م.ح.پ) ایله اتفاق قورا‌راق گئدن اقتدارداکی عدالت و اینکیشاف پارتیسی‌نین (آ.ک.پ) نامیزدی، حاضیرکی پرزیدنت رجب طیب اردوغان 52,55% سس توپلایا‌راق ایلک توردا یئنی‌دن پرزیدنت سئچیلیب.
اونون اساس رقیبی جمهوریت خالق پارتیسی‌نین (ج.ح.پ) نامیزدی محرم اینجه ایسه 30,67% سس توپلایا بیلیب. خالق‌لارین دموکراتیک پارتیسی‌نین (ح.د.پ) نامیزدی صلاح الدین دمیرتاش 8,40%، کئچن ایلین پاییزیندا قورولان ایگی پارتینین نامیزدی مرال آکشنر 7,33%، "سعادت" پارتیسی‌نین نامیزدی تمل کاراموللااوغ‌لو 0,89%، وطن پارتیسی‌نین صدری دوغو پئرینچئک ایسه 0،2% سس توپلاییب.
بو سئچکی‌دن سونرا تورکیه‌ده پارلامنتار سیستمین سونونا گلینیب. 16 آوریل 2017-جی ایلده کئچیریلن آنایاسا  دییشیک‌لیگی رفرندوموندا تورکیه‌نین پرزیدنت اصولو ایله ایداره ائدیلمه‌سی قرارلاشدیریلیب. 24 ژوئن ده کی سئچکی‌دن سونرا تورکیه تامامیله پرزیدنت اصولی-ایداره‌سینه کئچیب.
پارلامنت سئچکی موباریزه‌سینده ده آ.ک.پ-م.ح.پ-نین قوردوق‌لاری "جمهور اتفاقی 53،6% سسله قالیب گلیب. موخالیفت پارتی‌لری‌نین میللت اتفاقی آدلی سئچکی بلوکو ایسه 33,94% سس توپلایا بیلیب. 10%-لیک باریری دفع ائدن، هئچ بیر بلوکدا ایشتیراک ائتمه‌ین خالق‌لارین دموکراتیک پارتیسی 11,70% سس آلا‌راق پارلامنتده تمثیل اولونما حقوقو قازانیب.
میللت وکیل‌لری‌نین سایی‌نین 550-دن 600-دک آرتیریلماسین‌دان سونرا کئچیریلن ایلک سئچکیده آ.ک.پ 295 وکیل قازانا بیلیب. آنجاق سئچکییه م.ح.پ ایله اتفاقدا گئتدیگینه گؤره، 49 وکیل قازانان م.ح.پ-نین آ.ک.پ ایله مجلیس‌دکی عمومی وکیل سایی 344-آ یوکسلیب کی، بو دا فاکتیکی اولا‌راق مجلیس چوخ‌لوغونون تامین ائدیلمه‌سی دئمک‌دیر. آنا موخالیفت‌دکی جمهوریت خالق پارتیسی‌نین (22,64%- 146 وکیل)، و ایگی پارتی (9,95%43  وکیل) قوردوغو اتفاق ایسه مجلیسده چوخ‌لوغو اله کئچیره بیلمه‌ییب.
ح.د.پ- ایسه (11،7%- 67 وکیل) قازانیب.
